
Styrings- og ledelsesmodell for det nye universitetet.
Universitetsstyret har relativt nylig i forbindelse med ny uh-lov,  behandlet spørsmålet om styrings- og ledelsesstruktur i sakene S 08-05 (institusjonsnivå – delt ledelse) og S 20-05 (fakultets- og instituttnivå – delt ledelse på fakultetsnivå og enhetlig ledelse på instituttnivå). Høgskolestyret har behandlet spørsmålet i sak 38-05 og 51-06. Dette var en grundig og bred gjennomgang i begge styrene, som også arbeidet med fusjonen kan dra nytte av.
Styringsgruppa oppnevnte den 14.12.2007 en arbeidsgruppe for å utrede ny styrings- og ledelsesmodell for det nye universitetet. Arbeidsgruppa fikk følgende mandat:

Mål

Arbeidsgruppa skal utarbeide og vurdere alternative styrings- og ledelsesmodeller for den nye institusjonen.

Bygger på

Modellene skal bygge på Lov om universiteter og høyskoler (UHL), eksisterende utredninger og styresaker ved UiT og HiTø og utredninger fra andre institusjoner som faller inn under UHL. Videre skal modellene ta hensyn til de føringene som ligger i Avtale om forutsetningene.

Ligger til grunn

Modellene skal ligge til grunn for bl.a. følgende beslutninger: 

· valgt eller tilsatt rektor 

· antall prorektorer 

· styrets sammensetning, eventuelt flertall av eksterne medlemmer

· om prorektor(er) skal være representert i styret

· ledelsesmodeller på avdelings- og instituttnivå

· delegeringsgrad  
Arbeidsgruppa leverte sitt forslag 14.3.2008. Arbeidsgruppas forslag følger som 

vedlegg 1.

Arbeidsgruppa foreslår:

Institusjonsnivå:

Gruppa anbefaler delt ledelse, med valgt rektor og to prorektorer (en for forskning og en for utdanning). Universitetsstyret sammensettes etter lovens normalmodell, dvs. 4 vitenskapelige ansatte, 4 eksterne, 2 studenter og 1 teknisk/administrativ. Prorektorene får ikke plass i styret, men møter som observatører. Rektoratet velges i team.

Fakultetsnivå:

Gruppa anbefaler enhetlig ledelse med åremålstilsatt dekan. Dekan er leder av fakultetsstyret. Fakultetsdirektørstillingen videreføres underlagt dekan.

Instituttnivå:

Gruppa anbefaler åremålstilsatt instituttleder og kontorsjef underlagt instituttlederen.
Valgfritt med instituttstyrer.

Høring

Forslaget ble sendt på høring i begge institusjoner den 14.3.2008 med høringsfrist 25.4.2008. 

Alle avdelinger og fakultet har avgitt høringsuttalelser. Dessuten foreligger det uttalelser fra et antall sentre, enheter og tjenestemannsorganisasjoner.

Et stort flertall av høringsuttalelsene støtter arbeidsgruppas forslag om valgt rektor, 2 prorektorer og styrets normalmodell.

Flere høringsuttalelser tilkjennegir at de ikke har sterke synspunkter på spørsmålet om valgt eller åremålstilsatt dekan. Manglende valgoppslutning reduserer den valgte dekans legitimitet. En god ansettelsesprosess for ansatt dekan kan kanskje gi vel så god legitimitet.

Flertallet ønsker å beholde ordningen med åremålstilsatt instituttleder.

Nedenfor følger en skjematisk oversikt over høringsuttalelsene:

Nærmere om høringsuttalelsene:

Valgt eller ansatt rektor
Høringsuttalelsene som støtter valgt rektor begrunner dette med et behov om legitimitet, demokrati og medbestemmelse.

Prorektorer
De fleste høringsuttalelsene støtter forslaget om to prorektorer, en for forskning og utvikling og en for utdanning. Enkelte av høringsuttalelsene mener prorektorene bør sitte i styret, men andre mener dette vil svekke demokratiet fordi andelen faglig ”frie” valgte representanter vil begrenses ved normalordningen på 11 representanter.

Universitetsstyrets sammensetning
Høringsuttalelsene støtter lovens normalmodell slik både universitetsstyret og høgskolestyret er sammensatt i dag. Det hevdes bl. a. at et internt flertall sikrer et kritisk og uavhengig universitet og vil kunne fungere som en motvekt mot kortsiktig nytenkning.

Forskjellige synspunkter på prorektorenes posisjon i styret. Et mindretall ønsker en sterkere ekstern representasjon.

Valgt eller ansatt dekan
Her deler høringsuttalelsene seg i to. Samtidig som flere uttaler at dette spørsmålet ikke er så viktig. Dog er det noen som anfører at forslagets argumentasjon om legitimitet og demokrati på institusjonsnivå som begrunner valgt rektor også bør tilsi valgt dekan.

En viss uenighet om hvorvidt stillingen skal lyses ut internt eller eksternt.
Fakultetsstyre eller fakultetsråd
Alle støtter forslaget om fakultetsstyre med dekan som leder. Flere høringsuttalelser tar opp behovet for en sterkere ekstern representasjon i fakultetsstyrene.

Valgt eller ansatt instituttleder
Alle støtter forslaget om åremålstilsatt instituttleder. En viss uenighet om hvorvidt stilling skal lyses ut internt eller eksternt. 

Instituttstyre eller instituttråd

Når det gjelder instituttstyre, er det mange som ønsker en åpning for lokale forskjeller, slik at de enkelte fakultet/institutt selv kan bestemme behovet for og sammensetningen av instituttstyrer.
Kompetansekrav

Et flertall støtter forslaget om førstestillingskompetanse både for dekan og instituttleder.

Høringsuttalelsene følger som vedlegg 2.

Erfaringer ved andre universitet

NTNU er det eneste universitetet i Norge som har enhetlig ledelse og ansatt rektor. Arbeidsgruppen besøkte NTNU i forbindelse med sitt arbeid. En nærmere beskrivelse av NTNU sine erfaringer fremkommer i arbeidsgruppas rapport.
Styret ved NTNU har vedtatt å evaluere modellen i løpet av 2008.

Andre nordiske land

I Danmark gir loven kun adgang til ansatt rektor på åremål

I Sverige ansettes rektor av regjeringen etter forslag fra universitetsstyrelsen (etter intern prosess)
I Finland har de valgt rektor.

Valgt rektor og delt ledelse

Arbeidsgruppa sier i sin utredning:

”Fusjonsprosessen anses av arbeidsgruppa som en spesiell situasjon og mener at ordningen med valg av rektor vil være hensiktsmessig å videreføre inn i den nye institusjonen. De ansattes medbestemmelse og reelle mulighet for innflytelse gjennom valg anses som spesielt viktig ved overgang til et nytt universitet. Rekrutteringsmåte for rektorstillingen bør sikre at rektor fortsatt innehar god faglig forankring og god kjennskap til institusjonen. Valg av rektor vil kunne sikre en bred deltakelse fra de ansatte samt bidra til å finne en rektor med innsikt i universitetets og høgskolens faglige og forskningsmessige utfordringer. 

Når arbeidsgruppen går for valgt rektor og en videreføring av todelt struktur på institusjonsnivået henger det sammen med lovens begrensning ved at det ikke gis anledning til enhetlig ledelse (§ 10-4) kombinert med valgt rektor. Ved en eventuell overgang til enhetlig ledelse på institusjonsnivået, rekrutteres rektor ved ansettelsesprosess (normal utlysning).” 
Ansatt rektor og enhetlig ledelse
Universitets- og høyskoleloven gir i § 10-4 styret adgang til å vedta at rektor skal ansettes på åremål. Slikt vedtak må treffes med et flertall på minst 8 stemmer i dagens styre.

Når rektor ansettes blir styreleder utpekt av departementet blant de eksterne styrerepresentantene. Rektor er sekretær for styret.

For øvrig endrer ikke modellen med ansatt rektor styrets sammensetning, med mindre styret i medhold av uh-lovens § 9-3(2) bestemmer noe annet.

Ved modellen med ansatt rektor etableres en enhetlig linje for styring og ledelse ved institusjonen. Dette oppfattes som en styrke og kan gi grunnlag for økt strategisk ledelse.

Samtidig kan behovet for legitimitet og medbestemmelse ivaretas gjennom gode, interne prosesser i rekrutteringsprosessen. 

Når rektor ansettes, kan styret, gjennom utlysningstekst og stillingsinstruks, gi tydelige styringssignaler om hvilke oppgaver som rektor skal prioritere. En ansatt rektor kan også lettere fjernes fra sin stilling enn en valgt rektor, dersom situasjonen skulle tilsi det.

Når rektor er ansatt, vil rektor også bli øverste administrative leder. Stillingen som universitetsdirektør vil i prinsippet falle bort. Dette kan oppfattes som en utfordring ved at rektors oppmerksomhet må deles mellom strategiske, faglige og administrative oppgaver, og de fleste institusjoner som har gått over til enhetlig ledelse har valgt å opprettholde direktørstillingen (unntaket er NTNU).

Direktørenes kommentarer

Valgt eller ansatt rektor
Direktørene vurderer modellen med enhetlig ledelse og ansatt rektor som interessant, men legger betydelig vekt på entydige signaler i høringsuttalelsene, hvor et tilnærmet enstemmig høgskole- og universitetssamfunn foretrekker valgt rektor. 

En modell med valgt rektor er derfor egnet til å samle de ansatte ved begge institusjoner, noe som direktørene anser som viktig i arbeidet med etableringen av det nye universitetet. Direktørene utelukker ikke at å innføre modellen med enhetlig ledelse nå, vil kunne være omstridt og bidra til redusert oppmerksomhet rundt viktige prioriterte oppgaver.

Det er pr. i dag ingen formelle kompetansekrav til rektorer ved Universitetet i Tromsø, men ved UiT har rektor alltid hatt professorkompetanse.
Prorektorer
Direktørene støtter forslaget om 2 prorektorer, en for forskning og utvikling og en for utdanning, uavhengig av om rektor er valgt eller ansatt. Dette innebærer at rektoratet utvides med en prorektor i forhold til i dag. Rektor må dessuten utpeke en av prorektorene som sin stedfortreder. 

Når det gjelder arbeidsoppgaver for prorektorene, har arbeidsgruppa foreslått en prorektor for forskning og en for utdanning. Tenkegruppene for regional utvikling, randsonevirksomheten og formidling, har alle foreslått egen prorektor for disse områdene. I tillegg kan internasjonalisering nevnes som et område som fortjener økt innsats. Etter direktørenes mening er det behov for to prorektorer, og intern arbeidsdeling vil til en viss grad må bli overlatt til rektoratet selv.
Rektoratet valgt som team

Arbeidsgruppen foreslår at rektor og prorektorer velges i team. Direktørene støtter forslaget og vil legge til at det på denne måten blir enklere å oppfylle forutsetningen om at begge institusjonene skal være representert i rektoratet i første styreperiode. Et rektorteam kan også gi grunnlag for et tydelig program, som kan øke oppslutningen om valget og forplikte rektoratet i arbeidet.

Universitetsstyrets sammensetning
Det store flertallet av høringsuttalelsene ønsker å opprettholde lovens normalmodell. Direktørene anbefaler lovens normalmodell med 11 medlemmer og hvor ingen av gruppene har flertall alene. 

Dersom prorektorene skal få plass i styret, innebærer dette at det ikke blir plass for andre vitenskapelig representanter i styret, annet enn en representant for de midlertidig vitenskaplige tilsatte. Direktørene vurderer det derfor som riktig at prorektorene ikke gis plass i styret, men fast observatørstatus. 
Valgt eller ansatt dekan
Arbeidsgruppen foreslår ansatt dekan og enhetlig ledelse på fakultetsnivå. Høringsuttalelsene spriker og flere signaliserer at de tror begge modeller vil fungere.

Høgskolen har ansatt dekan og er fornøyd med denne løsningen. 

Direktørene er enig med arbeidsgruppen i at innføring av enhetlig ledelse på fakultetsnivå vil gi en tydeliggjøring av lederrollen med hensyn til myndighet og ansvar.

Direktørene har også merket seg at oppslutningen om dekanvalgene ikke er tilfredsstillende.

Når det gjelder kompetansekrav og spørsmål om ekstern eller intern utlysning, bør dette vurderes i forbindelse med den rekrutteringsprosessen som evt. følger senere og ikke i saken om valg av ledelsesmodell.
Fakultetsstyre

Arbeidsgruppa forslår at ordningen med fakultetsstyre videreføres og at dette ledes av dekan. I den grad høringsuttalelsene kommenterer dette, støtter de forslaget. 

Derimot er det fra flere hold reist forslag om en sterkere ekstern representasjon i fakultetsstyrene. Undersøkelsen utført av MandagMorgen høsten 2007 avdekket et betydelig potensial for UiT og HiTø med hensyn til å komme i inngrep med nærings- og samfunnslivet. Direktørene vurderer ekstern representasjon i fakultetsstyret som et av flere egnede virkemiddel i arbeidet for å oppnå dette. Det er imidlertid en forutsetning at de eksterne representantene har tid og interesse for slikt arbeid.

Et argument for å beholde fakultetsstyrene er at avgjørelser truffet i et slikt organ vil ha større legitimitet hos de tilsatte enn avgjørelser truffet i et overordnet organ. Det er imidlertid viktig å finne en balansegang mellom hvilke saker universitetsstyre skal avgjøre og hvilke som skal avgjøres på fakultetsnivå. I en stor organisasjon som UiT må styret kunne delegere i stor grad. Med fakultetsstyrer har universitetsstyret et kollegialt organ å delegere til, og avgjørelser her vil ha større legitimitet enn avgjørelser truffet av èn leder. Dette forutsetter lojalitet fra fakultetsstyrenes side overfor beslutninger truffet på overordnet nivå.

Et fakultetsstyre forutsetter skriftlig saksforberedelse, og legger dermed til rette for en grundig saksbehandling der alle berørte grupper kan delta i en felles behandling for å enes om et resultat. Det representerer en kvalitetssikring av beslutningene og vil hindre dårlig gjennomtenkte ad hoc-løsninger eller avgjørelser der en eller flere grupper ikke blir hørt. I vanskelige saker vil det gi avgjørelsen større legitimitet og autoritet at beslutningen er tatt i et kollegialt organ.

En slik forankring vil også lette implementeringen av de beslutningene som treffes.

Med enhetlig ledelse vil dekan være formelt ansvarlig både for saksforberedelse og gjennomføring av vedtak truffet i fakultetsstyret. Det kan derfor reises spørsmål om hvorvidt dekan bør lede fakultetsstyret. 

Det finnes ikke formelle regler som direkte er til hinder for en løsning hvor dekan både er leder av administrasjonen og leder av fakultetsstyre. Men spørsmålet er om en slik blanding av roller er i overensstemmelse med kravene til forsvarlig saksbehandling. Dette kan gi en utfordring for dekanen selv, når denne både skal saksbehandle, lede og føre tilsyn med arbeidet ved fakultet. 

Direktørene ser følgende alternativer til dekan som leder av fakultetsstyret:

· En dekan fra et annet fakultet

· Et medlem fra universitetsstyret som leder av fakultetsstyret
· Ekstern styreleder utpekt av universitetsstyret
På Høgskolen er dekanen (ansatt) også leder av avdelingsstyret. Dette har foreløpig vært forholdsvis uproblematisk. På nåværende tidspunkt velger direktørene å anbefale at fakultetsstyret ledes av dekan, men er åpen for en nærmere vurdering i samarbeid med fakultetene.

Valgt eller ansatt instituttleder
Det er bred enighet om å beholde universitetets ordning med åremålstilsatte instituttledere. Når det gjelder kompetansekrav og spørsmål om ekstern eller intern utlysning, bør dette vurderes i forbindelse med den rekrutteringsprosessen som evt. følger senere.

Instituttstyre eller instituttråd

I dag er det valgfritt for instituttene om de vil ha instituttstyrer. Bl.a. ved NFH er det valgt en avvikende ordning som fakultetet er fornøyd med.

En rekke høringsinstanser ønsker seg fortsatt valgfrie instituttstyrer. 

Det nye universitetet blir mer mangfoldig enn dagens UiT og direktørene støtter forslaget om valgfrihet og fleksible løsninger på instituttnivå.
Særlig om instituttnivået

Arbeidsgruppene for ny organisasjon og for utdanningsvirksomheten har avdekket et behov for å se nærmere på organiseringen av nivå 3 (instituttnivået). Flere av høgskolens profesjonsutdanninger er underlagt departementale rammeplaner og ledes av studieledere. Det er behov for å utrede nærmere forholdet mellom instituttledere, studieledere og programstyrene, både i forhold til disiplinære utdanninger, interfakultære studieprogram og profesjonsutdanninger. Direktørene anbefaler at disse forhold utredes nærmere og legges fram for beslutning i løpet av høsten 2008.

Når styrings- og ledelsesmodellen er vedtatt, må det utarbeides nødvendige reglement og administrasjonsordninger for alle styrer og nivå i institusjonen.

Det er avklart med Kunnskapsdepartementet at første valgperiode løper fram til 31.7.2013. Forutsatt fusjon pr. 1.1.2009 blir første valgperiode for nytt styre og nytt rektorat 4 år og 7 måneder.

Forslag til vedtak:
Styringsgruppa for fusjonsprosessen anbefaler følgende styrings- og ledelsesmodell for det nye Universitetet i Tromsø:
1. På institusjonsnivå

· Delt ledelse og valgt rektor

· To valgte prorektorer, en for forskning og en for utdanning

· Rektor og prorektorer velges i team
· Universitetsstyrets sammensetning i overensstemmelse med normalmodellen i universitets- og høyskolelovens § 9-3 (1)

· Prorektorene er ikke medlemmer av styret, men møter som observatører
2. På fakultetsnivå

· Enhetlig ledelse og åremålsansatt dekan

· Det skal være et fakultetsstyre med ekstern representasjon 
· Fakultetsstyret ledes av dekan

· Fakultetsdirektør underlagt dekan
3. På instituttnivå
· Enhetlig ledelse og åremålsansatt instituttleder

· Valgfri ordning med instituttstyrer
· Kontorsjef underlagt instituttleder
4. Forholdet mellom instituttleder, studieleder og programstyrer utredes nærmere for beslutning høsten 2008.
5. Valgperioden for det første universitetsstyret er fra og med 1.1.2009 til og med 31. 7. 2013.

6. Universitetsdirektør og høgskoledirektør legger høsten 2008 fram et forslag til administrasjonsordning og reglement for styring og ledelse på fakultetsnivå og instituttnivå, herunder sammensetningen av fakultets- og instituttstyrer.

Tromsø 27. mai 2008.

Lasse  Lønnum                                                                        Britt Elin Steinveg

universitetsdirektør                                                                 høgskoledirektør

Vedlegg

